**Pavel Vrba** (s. 6. joulukuuta 1963) on tšekkiläinen jalkapallovalmentaja ja entinen pelaaja. Helmikuusta 2021 lähtien hän on toiminut Sparta Prahan päävalmentajana.

Vrba on tullut tunnetuksi hyökkäävää jalkapalloa suosivasta pelitavastaan.

Ura
---

Vrba aloitti pelaajauransa FC Přerovin juniorina 1970-luvulla. Hän edusti juniorina myös FK Baník Ostravaa. Ammattilaisuran Vrba aloitti 1. SK Prostějovissa vuonna 1981. Hän edusti myös RH Chebiä ja Baník Ostravaa, kunnes siirtyi vuonna 1985 Banik Havířoviin. Vrba edusti seuraa kahdeksan vuotta palaten vielä uransa viimeiseksi kaudeksi 1993/94 kasvattajaseuraansa FC Přeroviin.

Vrban valmennusura alkoi FC Přerovissa vuonna 1994. Hän valmensi seuraa kaksi kautta kunnes siirtyi Baník Ostravan apulaisvalmentajaksi. Hän työskenteli seurassa kahdeksan vuoden ajan ja oli voittamassa Tšekin mestaruutta kaudella 2003/04. Hän toimi toukokuussa 2003 lyhyen aikaa myös seuran päävalmentajana.  Mestaruuskauden jälkeen Vrba siirtyi slovakialaisen FK Púchovin päävalmentajaksi. Tunnetuksi Vrban teki menestys MŠK Žilinan päävalmentajana, kun hän johdatti seuran Slovakian mestariksi kaudella 2006/07.  Hän toimi tehtävänsä ohella myös Slovakian jalkapallomaajoukkueen apulaisvalmentajana 2006–2008.

Kotimaahansa Vrba palasi lokakuussa 2008 FC Viktoria Plzeňin päävalmentajaksi. Vrban johdolla Viktoria nousi Tšekin jalkapalloa dominoivaksi seuraksi 2010-luvun taitteessa. Seura voitti Tšekin cup-mestaruuden 2010 ja liigamestaruuden 2011 sekä 2013. Vrban alaisuudessa Viktoria pääsi myös europeleihin ensimmäistä kertaa kauden 1971/72 jälkeen. Kaudella 2011/12 seura pelasi Mestarien liigan lohkovaiheessa, jonne se selvisi toistamiseen kaudella 2013/14. Marraskuussa 2013 Vrba ilmoitti jättävänsä Viktorian joulukuun puolivälissä, kun Mestarien liigan lohkovaihe päättyy. Hän siirtyi tammikuussa 2014 Tšekin jalkapallomaajoukkueen päävalmentajaksi. 

Vrban johdolla Tšekki aloitti EM2016-karsinnat voittamalla Alankomaat ja Turkin 2–1. Myöhemmin Latvialle kärsitystä yllätystappiosta huolimatta Vrban luotsaama Tšekki varmisti kaksi kierrosta ennen loppua paikkansa EM-lopputurnauksessa.  Lopputurnauksessa Tšekki pelasi samassa lohkossa Espanjan, Kroatian ja Turkin kanssa. Vrban suojatit taistelivat hyvin avausottelussa Espanjaa vastaan, mutta hävisivät Gerard Piquen loppuhetken maalilla 1–0. Toisessa ottelussa Tšekki nousi dramaattisten vaiheiden jälkeen 2–0 tappioasemasta tasoihin Kroatiaa vastaan, kun kroaattien katsomonosasta kentälle heitetyt soihdut sotkivat joukkueen pelaamisen. Voitto Turkista olisi vienyt tšekit jatkopeleihin, mutta Turkki rankaisi hyvin hyökännyttä Tšekkiä vastaiskuista ja voitti ottelun 2–0. Näin Vrban joukkueen tie katkesi turnauksessa lohkovaiheeseen.

Vrba jätti maajoukkuevalmentajan tehtävät EM-kisojen jälkeen ja siirtyi Venäjä liigassa pelaavan FK Anži Mahatškalan päävalmentajaksi. Seura pelasi Vrban johdolla keskinkertaisesti ja oli talvitauolle mennessä liigassa sijalla 11. Seurajohto erotti Vrban tehtävistään 30. joulukuuta 2016.

Kesäkuussa 2017 Vrba palasi FC Viktoria Plzeňin päävalmentajaksi kolmivuotisella sopimuksella. Vrba luotsasi Viktorian Tšekin mestariksi 2017/18. Joulukuussa 2019 Vrba jätti Viktorian ja siirtyi bulgarialaisen Ludogorets Razgradin päävalmentajaksi. Vrba luotsasi Ludogoretsin Bulgarian mestariksi kaudella 2019/20. Seura purki hänen sopimuksensa lokakuussa 2020.

Helmikuun alussa 2021 Vrbasta tuli Sparta Prahan päävalmentaja. Pesti päättyi potkuihin toukokuun alussa 2022.

Joulukuun alussa 2022 Vrbasta tuli FC Trinity Zlínin päävalmentaja.

Meriitit
--------

* Bulgarian mestaruus: 2020
* Slovakian mestaruus: 2007
* Tšekin mestaruus (4): 2004 (apuv.), 2011, 2013, 2018
* Tšekin cup: 2010
* Tšekin supercup: 2011
* Tšekin vuoden valmentaja (8): 2010, 2011, 2012, 2013, 2014, 2015, 2017, 2018

Lähteet
-------

1. ↑  ANKETA: Komňacký, Koubek, Psotka. Kdo je nejlepším trenérem?
2. ↑  Sedm slávistů dalo Ostravě sedm branek
3. ↑  Žilina bank on Vrba dexterity
4. ↑  Plzeň's Vrba accepts Czech Republic challenge
5. ↑  Tshekki EM-kisoihin, Islanti äärimmäisen lähellä
6. ↑  Pique puski Espanjan avausvoittoon
7. ↑  Kuvat: Soihdut lensivät kentälle – Tshekki nousi dramaattisesti tasoihin lisäajalla
8. ↑  Turkki nappasi pakkovoiton ja piti jatkohaaveensa elossa – Tshekin turnaus päättyi karusti
9. ↑  Pavel Vrba departs Czech Republic to take Anzhi Makhachkala job
10. ↑  «Анжи» и Врба прекратили сотрудничество
11. ↑  Former Czech Republic coach returns to Viktoria Plzen
12. ↑  Potvrzeno! Vrba končí v Plzni, povede Razgrad. Paclík mu vysekl poklonu
13. ↑  The management of Ludogorets and Pavel Vrba Reached an agreement
14. ↑  Vítejte, trenére
15. ↑  Vysoká prehra bola jeho posledná. Pavel Vrba skončil ako tréner Sparty
16. ↑  Vrba se stal trenérem fotbalového Zlína, s týmem zahájí zimní přípravu

  


|  |  |  |
| --- | --- | --- |
| Edeltäjä:**František KomňackýVítězslav Lavička** | **Tšekin vuoden jalkapallovalmentaja**2010, 2011, 2012, 2013, 2014, 20152017, 2018 | Seuraaja:**Vítězslav LavičkaJindřich Trpišovský** |

|  |  |  |
| --- | --- | --- |
| Edeltäjä:**Jaroslav ŠilhavýZdeněk Bečka** | **FC Viktoria Plzeňin päävalmentaja**10/2008–12/20132017–12/2019 | Seuraaja:**Dušan Uhrin, Jr.Adrián Guľa** |

|  |  |  |
| --- | --- | --- |
| Edeltäjä:**Michal Bílek** | **Tšekin maajoukkueen päävalmentaja**1/2014–6/2016 | Seuraaja:**Karel Jarolím** |

|  |  |  |
| --- | --- | --- |
| Edeltäjä:**Ruslan Agalarov** | **FK Anži Mahatškalan päävalmentaja**7–12/2016 | Seuraaja:**Aleksandr Grigorjan** |

|  |  |  |
| --- | --- | --- |
| Edeltäjä:**Václav Kotal** | **Sparta Prahan päävalmentaja**2/2021–2022 | Seuraaja:**Brian Priske** |